b'\n_START_ARTICLE_\nSanta Margarita (hylky)\n_START_PARAGRAPH_\nSanta Margarita on espanjalainen vuonna 1622 hurrikaanissa uponnut purjealus. Aluksen hylky lep\xc3\xa4\xc3\xa4 Floridan Key Westin edustalla. Hylky l\xc3\xb6ydettiin vuonna 1980. Oikeudet alukseen ja sen lastiin omistaa Mel Fisher. Aluksesta nostettua esineist\xc3\xb6\xc3\xa4 on n\xc3\xa4ytteill\xc3\xa4 Mel Fisher Maritime Heritage Museumissa Key Westiss\xc3\xa4._NEWLINE_Kes\xc3\xa4kuussa 2007 hylyst\xc3\xa4 l\xc3\xb6ydettiin tuhansia helmi\xc3\xa4, joista suurimmat olivat halkaisijaltaan 15 millimetri\xc3\xa4. Helmet olivat l\xc3\xb6ydett\xc3\xa4ess\xc3\xa4 pieness\xc3\xa4 lyijyst\xc3\xa4 valmistetussa rasiassa ja ne olivat s\xc3\xa4ilyneet hyv\xc3\xa4kuntoisina. L\xc3\xb6yt\xc3\xb6 on harvinainen, sill\xc3\xa4 helmi ei yleens\xc3\xa4 kest\xc3\xa4 suolavett\xc3\xa4 ilman osterin suojaa. L\xc3\xb6yd\xc3\xb6n arvon uskotaan olevan noin miljoona Yhdysvaltain dollaria. Hylyst\xc3\xa4 nostettiin my\xc3\xb6s kultaharkko, kahdeksan kultaista ketjua sek\xc3\xa4 sadoittain muuta esineist\xc3\xb6\xc3\xa4.'